[{"text_idx": "#000000", "text": "Po\u0303rgukatel podiseb otse paradiisis, saame teada oma ja\u0308rgmisel va\u0308ljaso\u0303idul looduse ru\u0308ppe."}, {"text_idx": "#000001", "text": "Olen broneerinud kaks o\u0308o\u0308d vo\u0303o\u0303rastemajas Bromo vulkaani la\u0308hedal Tosari ku\u0308las. Kui hakkan uurima, kuidas sinna kohale saab, tabab mind totaalne logistiline kimbatus. Oleme ku\u0308ll toredas linnakeses, kuid siit omal ka\u0308el, ilma reisibu\u0308roo kalli tuurita ma\u0308ele minna on sama mo\u0303istlik nagu ko\u0303rvade kaudu hambaid parandada. Olen plaane tehes lasknud Malangi vo\u0303ludel end pimestada. Ahto on valmis juba ka\u0308ega lo\u0308o\u0308ma, kuid mina ei ja\u0308ta jonni \u2013 Bromo olevat siiski u\u0308ks paremini ligipa\u0308a\u0308setavaid aktiivseid vulkaane."}, {"text_idx": "#000002", "text": "La\u0308heme liinibussi peale ja so\u0303idame ringiga peaaegu teisele poole ma\u0308ge, Pasuruani linnakesse, mis pole Bromole po\u0303rmugi la\u0308hemal kui Malang. Tee on sealtpoolt aga kergemini so\u0303idetav ja seda on no\u0303us ka Grabi takso ette vo\u0303tma, sest u\u0308histransport Tosari ku\u0308lla ei vii. O\u0308o\u0308maja enda transfeer tundub sel hetkel ulmeliselt kallis, Grab maksab u\u0308le kolme korra va\u0308hem. Pa\u0308rast lo\u0303putut kurvitamist kitsastel ja osaliselt remondis teedel u\u0308ha ko\u0303rgemale ja ko\u0303rgemale, nii et pea hakkab ringi ka\u0308ima, jo\u0303uame lo\u0303puks pilve sisse ehk kohale. Meie o\u0308o\u0308maja asub 1800 m ko\u0303rgusel ja 30 kraadi asemel on siin karastavalt 11."}, {"text_idx": "#000003", "text": "Kui pilv hakkab tasapisi hajuma, saame teada, et hotell asub ja\u0308rsult langeva ma\u0308e veerel."}, {"text_idx": "#000004", "text": "Teisel pool on ku\u0308la, kust kostab la\u0308bi valjuha\u0308a\u0308ldi lo\u0303putut jorisemist. Seda lauluks nimetada oleks liialdus."}, {"text_idx": "#000005", "text": "Et minna Tosari ku\u0308last u\u0308le vulkaanide to\u0303usvat pa\u0308ikest vaatama, a\u0308rkame 2.30 o\u0308o\u0308sel, topime selga ko\u0303ik soojemad riided, mis meil on, ja hakkame kell kolm vaid meie pa\u0308ralt oleva dz\u030ciibi ja selle juhiga veel ko\u0303rgemale ma\u0308kke ru\u0308hkima. Mo\u0308o\u0308da kurvilisi teid siugleb lo\u0303putu rodu ta\u0308pselt samasuguseid masinaid ja nende vahel ukerdavad pa\u0308ikeseto\u0303usufa\u0308nnid rolleritel, kes kogu selle vingu endale hommikukohvi asemel sisse ahmivad. Tunni pa\u0308rast ehk kella neljaks jo\u0303uame Penanjakani ma\u0308ele, u 2500 m ko\u0303rgusele. Kogu see u\u0308ritus on mastaabilt justkui laulupidu, ainult et toimub iga pa\u0308ev. Pikas putkade ja lettide rivis pakutakse su\u0308u\u0308a-juua ja suveniire, renditakse sooje riideid ja mu\u0308u\u0308akse mu\u0308tse-salle-kindaid. Ko\u0303ige parem kraam hommikuooteks on siin tulised tainas ku\u0308psetatud banaanid koos kuuma teega. 9 soojakraadiga troopikao\u0308he sobivad need valatult."}, {"text_idx": "#000006", "text": "Miks tuleb kohal olla, oodata ja ku\u0308lmetada juba kaks tundi enne pa\u0308ikeseto\u0303usu? Kohe pa\u0308rast trepist u\u0308lespoole ronimist ja endale vaatema\u0308nguks sobiva positsiooni leidmist saame aru, et paremate kohtade nimel la\u0308heb siin rebimiseks. Klammerdume enda ees oleva ka\u0308sipuu ku\u0308lge ja ajame jalad harki \u2013 meid liigutab siit ainult buldooser. Lo\u0303puks hakkab pihta ka kauaoodatud spektaakel."}, {"text_idx": "#000007", "text": "King Kongi ma\u0308e taga su\u0308u\u0308datakse valgus."}, {"text_idx": "#000008", "text": "Udu on juba tund aega varem laiali laotatud. Bromo (eesmise vulkaani taga) annab endast parima, et va\u0308a\u0308vli- ja veeaur vo\u0303imalikult efektselt o\u0303hku paiskuks."}, {"text_idx": "#000009", "text": "Pa\u0308ike piilub puude vahelt, kas publik on rahul."}, {"text_idx": "#000010", "text": "Publik ei pane looduse ponnistusi eriti ta\u0308hele, sest on ametis poseerimisega."}, {"text_idx": "#000011", "text": "Kui etendus la\u0308bi ehk selfid tehtud, ronib rahvas dz\u030ciipidesse vo\u0303i rolleritele ja voolab nagu laava Bromo vulkaani suunas. Kuna on valgeks la\u0308inud, na\u0308en nu\u0308u\u0308d ha\u0308sti, kui ko\u0303rgel, kitsal, kurvilisel, ja\u0308rskude to\u0303usude ja su\u0308gavate kuristikega teel me so\u0303idame. Klammerdun ku\u0308mne ku\u0308u\u0308nega istmesse ja ja\u0308lgin hoolega juhi iga liigutust ning saan peaaegu rabanduse, kui ta so\u0303idu ajal telefonist tu\u0308kk aega numbrit otsib ja siis u\u0308he ko\u0303ne teeb."}, {"text_idx": "#000013", "text": "Bromo ja seda u\u0308mbritsevate vulkaanide jalamil asub tasandik, mida kutsutakse liivamereks. Tegelikult on see pigem tuhk, mille rolleriga la\u0308bimine no\u0303uab pa\u0308ris palju osavust, isegi dz\u030ciibid vo\u0303tab pehme pinnas va\u0308nderdama. Parkimiskohast edasi tuleb la\u0308bi tuha jala trampida, kui just endale u\u0308ht hobujo\u0303udu appi ei vo\u0303ta."}, {"text_idx": "#000015", "text": "Kui va\u0308lja arvata pehme tuhane pind, mis teeb astumise raskemaks, o\u0303hus ringi lendlev tuhk, mis jo\u0303uab kiiresti nii silma kui ka suhu, ja rajad, millel puudub igasugune julgestus isegi ja\u0308rskudes kohtades, on Bromo vulkaani otsa ronimine ka\u0308kitegu. Tee tippu lo\u0303peb 245 astmest koosneva trepiga, aga varahommikul on rahvast nii palju, et sunnitud puhkus toimub igal teisel astmel."}, {"text_idx": "#000016", "text": "Kas maastik vo\u0303i pigem nagu kuustik?"}, {"text_idx": "#000017", "text": "U\u0308les jo\u0303udes ootab ees paras ummik \u2013 u\u0308hed tahavad edasi ja teised tagasi minna. Ohutusno\u0303uded on siingi ta\u0308idetud samal moel nagu allpool ehk igau\u0308ks vaatab ise, et kraatrisse ei kukuks. Kaitsepiiret imiteerib veidi lagunev betoontala, u\u0308mber kraatri ko\u0303ndijad loodavad enda heale tasakaalule."}, {"text_idx": "#000019", "text": "Kaua me katlasse ei vaata, see tekitab to\u0303epoolest ko\u0303hedust. La\u0308hme tagasi ja pa\u0308a\u0308stame meie kollase suksu juhi ootamisest."}, {"text_idx": "#000020", "text": "Tagasi o\u0308o\u0308majas, hakkame uurima, kuidas siit ja\u0308rgmisel pa\u0308eval minema saame, et lo\u0303unaks Probolinggo linnakesse rongi peale ning sealt Surabayasse lennukile jo\u0303uda. Otsustame riskide maandamiseks lahkuda kohe ta\u0308na. Aga kuidas? Grabi siia u\u0308les tellida ei o\u0303nnestu. Peremees pakub, et korraldab meile transfeeri 600 000 ruupia ehk 36 euro eest. Peame seda endiselt hirmkalliks. Ka\u0308ime ku\u0308la pealt uurimas, kas mo\u0303nes tuuribussis vabu kohti pole, aga edutult. Kui kohalikus so\u0308o\u0308gikohas pakutakse meile transporti 1,2 miljoni eest, la\u0308heme ro\u0303o\u0303msalt hotelli tagasi ja teatame, et 600 000 sobib ha\u0308sti. Omanik kutsub auto kohale ja istub ise ko\u0303rvalistmele. Roolis on tema verinoor poeg. Millal siis veel o\u0303ppeso\u0303itu teha kui mitte ma\u0308gedest turiste alla so\u0303idutades ..."}]